Aalborg Håndbold tørner sammen med det nordmakedonske håndboldhold Vardar Skopje onsdag aften.

Da Aalborg Håndbold for en uge siden vandt med 34-33 over HC Meshkov Brest i Champions League, opfordrede speakeren i hallen i Jutlander Bank Arena flere gange de 3400 tilskuere til at larme, når modstanderen havde bolden. De skulle skabe “international stemning i en international arena“. Og netop det med råbende og buende fans er Aalborg Håndbolds modstander i aften, Vardar Skopje fra Nordmakedonien, kendt for, når de spiller på hjemmebane i Skopje. Nederlag med udebanestemning Det fik Aalborg Håndbold selv at mærke, da de mødte Vardar i september og tabte med 30-28. Det foreløbig eneste nederlag i Champions League-puljen, der skete i et inferno af larm fra hjemmeholdets fans. Det er netop den stemning som speakeren i Gigantium efterlyste ved sidste hjemmekamp. Så det bliver spændende både at se og høre i aften, når der klokken 18.45 bliver fløjtet op til returkampen mod Vardar, om publikum igen er parat til at følge opfordringen om at skabe international stemning med masser af larm. Især når Vardar har bolden. Ligger i toppen Aalborg Håndbold fører lige nu puljen med seks point for fire kampe, mens HC Vardar lige nu ligger nummer fem med fem point. Man regner igen med over 4000 tilskuere på plads i Gigantium, og kampen kan følges direkte på TV3 Max. Vi følger kampen og har interview efter kampen på tv2nord.dk.